|  |  |
| --- | --- |
|  | |
| **Høring af ændringer i bekendtgørelse om beskyttelse af vilde dyr og planter ved kontrol af handelen hermed (Washingtonkonventionen/CITES)** |  | |

Miljøministeriet sender hermed udkast til bekendtgørelse om beskyttelse af vilde dyr og planter ved kontrol af handelen hermed (Washingtonkonventionen/CITES) (herefter CITES-bekendtgørelsen) i offentlig høring.

De foreslåede ændringer skal hovedsagligt ses i sammenhæng med udkast til lovforslag om ændring af lov om naturbeskyttelse (Obligatorisk digital kommunikation m.v.), som har været i offentlig høring i perioden 15. januar til 12. februar 2021, og som forventes fremsat i Folketinget i april 2021 med henblik på ikrafttrædelse den 1. juli 2021.

Ændringerne, som forslås som følge af lovforslaget, angår følgende:

* Krav om obligatorisk digital ansøgning om tilladelse og certifikater for så vidt angår enheder af dyr og ikke-levende planter og plantedele omfattet af CITES-konventionen, jf. CITES-bekendtgørelsens § 2 (§ 9).
* Indførelse af gebyrordning for udstedelse af tilladelse og certifikater for så vidt angår enheder af dyr og ikke-levende planter og plantedele omfattet af CITES-konventionen, jf. CITES-bekendtgørelsens § 2, samt krav om elektronisk betaling (§ 10)
* Relevante ikrafttrædelses- og overgangsbestemmelser som følge af ovennævnte regelændringer (§ 13, stk. 4 og 5).

Derudover foreslås det, at der indsættes en præciserende anvendelsesbestemmelse i bekendtgørelsens § 1, stk. 1.

Det foreslås endvidere, at bekendtgørelsens § 3, stk. 3, som omhandler arts- og individbestemmelse i tvivlstilfælde, ændres med henblik på at præcisere, at hhv. Miljøstyrelsen og Landbrugsstyrelsen i denne situation fastlægger, på hvilken måde arts- og individbestemmelse skal ske.

Endelig foreslås det, at bekendtgørelsens § 5, som angår indførsel og udførsel af levende planter og planteprodukter konsekvensændres med henblik på at bringe procedurerne i overensstemmelse med plantesundhedsbestemmelserne i bekendtgørelse om indførsel, transit og omladning af sendinger af planter og planteprodukter m.v.

De foreslåede ændringer beskrives nærmere nedenfor. Rettelser, der har karakter af ren korrektur og lignende, omtales ikke.

Høringssvar bedes sendt senest den 2. maj 2021 pr. e-mail til mfvm@mfvm.dk med cc til jubra@mfvm.dk samt med angivelse af j.nr. 2020-3178.

Miljøministeriet gør opmærksom på, at man ved afgivelse af høringssvar giver samtykke til, at svaret, herunder afsenders navn og adresse, offentliggøres på Høringsportalen efterfølgende.

Der kan i forbindelse med behandlingen af de modtagne høringssvar være behov for at videresende disse til anden myndighed. I det omfang, der i høringssvarene indgår personoplysninger, vil disse således kunne blive videresendt til anden myndighed med henblik på, at denne myndighed forholder sig til indholdet. Personoplysninger vil også kunne indgå i det høringsnotat, som ministeriet udarbejder på baggrund af høringen, og som offentliggøres efter høringen på høringsportalen. Behandlingen af høringssvarene forventes afsluttet senest den 1. juni 2021, hvorefter de journaliseres og overføres til Statens Arkiver efter 5 år.

Den, der indsender personoplysninger, har ret til at gøre indsigelse, berigtige, slette, få indsigt i og begrænse behandlingen og kan trække samtykke til behandling tilbage. I så fald er det ikke sikkert, at høringssvaret kan indgå i høringsnotatet. Det er muligt at klage til Datatilsynet over Miljøministeriets behandling af personoplysninger.

Den ændrede bekendtgørelse forventes at træde i kraft den 1. juli 2021.

Eventuelle spørgsmål til bekendtgørelsesudkastet kan rettes til Julia Brandt-Jensen på e-mail til [jubra@mfvm.dk](mailto:jubra@mfvm.dk) og telefonnummer 38 14 21 42.

Med venlig hilsen

Julia Brandt-Jensen

1. **Generelt**

Udkast til ny CITES-bekendtgørelse skal med ikrafttræden den 1. juli 2021 erstatte den gældende CITES-bekendtgørelse.

CITES er en international aftale som gennem et tilladelsessystem regulerer og kontrollerer international handel med truede dyr og planter for at sikre, at handlen ikke får negativ indflydelse på deres udbredelse og bestandsstørrelse. Danmark tiltrådte CITES 24. oktober 1977. I dag omfatter konventionens regler omkring 5800 dyrearter og ca. 30.000 plantearter. CITES omfatter kontrol og regulering af handel med dyr og planter. Dette sker via et tilladelsessystem, hvor al transport over internationale grænser kræver en tilladelse.

CITES-bekendtgørelsen fastsætter regler for importtilladelser, eksporttilladelser, reeksporttilladelser, certifikater, importmeddelelser og plantesundhedscertifikater vedrørende dyr, levende planter og plantedele samt ikkelevende planter og plantedele omfattet af rådets forordning 338/97/EF af 9. december 1996 om beskyttelse af vilde dyr og planter ved kontrol af handelen hermed og de hertil knyttede til enhver tid gældende kommissionsforordninger.

Størstedelen af bekendtgørelsen er en genudstedelse.

Det foreslås med bekendtgørelsesudkastet, at der indsættes en præciserende anvendelsesbestemmelse i bekendtgørelsens § 1, stk. 1.

Det foreslås endvidere, at bekendtgørelsens § 3, stk. 3, som omhandler arts- og individbestemmelse i tvivlstilfælde, ændres med henblik på at præcisere, at hhv. Miljøstyrelsen eller Landbrugsstyrelsen i denne situation fastlægger, på hvilken måde arts- og individbestemmelse skal ske.

Derudover foreslås det, at § 5, som vedrører indførsel og udførsel af levende planter og plantedele, der er omfattet af forordningerne, ændres med henblik på at harmonisere kravene i CITES-bekendtgørelsen med de indførselskrav, der gælder efter plantesundhedsreglerne i bekendtgørelse om import, transit og omladning af sendinger af planter og planteprodukter m.v.

Endelig foreslås det dels, at der indføres krav om obligatorisk digital ansøgning for så vidt angår enheder af dyr og ikke-levende planter og plantedele omfattet af CITES-konventionen, jf. CITES-bekendtgørelsens § 2, dels at der indføres gebyrordning for behandling af de førnævnte ansøgninger med krav om elektronisk betaling. Bekendtgørelsesudkastet indeholder også særskilte overgangsbestemmelser som følge af de førnævnte regelændringer. Det vurderes, at de nye krav om obligatorisk digital ansøgning er i overensstemmelse med den fællesoffentlige digitaliseringsstrategi for 2016-2020 "Et stærkere og mere trygt digitalt samfund".

De nye regler har hjemmel i naturbeskyttelseslovens § 71, stk. 3, samt § 70 a og § 72, stk. 1 og 2, således som bestemmelserne foreslås formuleret med forslag til lov om ændring af lov om naturbeskyttelse (Obligatorisk digital kommunikation m.v.). Lovforslaget har været i offentlig høring i perioden 15. januar til 12. februar 2021 og forventes fremsat i april 2021 med henblik på ikrafttrædelse den 1. juli 2021.

1. **Anvendelsesbestemmelse (§ 1, stk. 1)**

Det foreslås, at der indsættes en præciserende anvendelsesbestemmelse med henblik på at tydeliggøre, at bekendtgørelsen omhandler handel med vilde dyr og planter omfattet af Rådets forordning 338/97/EF af 9. december 1996 om beskyttelse af vilde dyr og planter ved kontrol af handelen hermed og de hertil knyttede til enhver tid gældende kommissionsforordninger.

Bekendtgørelsen indeholder således alene supplerende bestemmelser, som har til formål at sikre, at de medlemsstatsforpligtelser, der følger af forordningerne, iagttages.

1. **Arts- og individbestemmelse i tvivlstilfælde (§ 3, stk. 3)**

Det foreslås med udkastet, at bekendtgørelsens § 3, stk. 3, som omhandler arts- og individbestemmelse i tvivlstilfælde, udvides til også at omfatte individbestemmelse.

Det specificeres endvidere, at det er Miljøstyrelsen eller Landbrugsstyrelsen, der beslutter, hvilke metode til individbestemmelse, der skal anvendes, f.eks. om det skal udtages prøver til DNA analyser.

Den foreslåede ændring er begrundet i styrelsernes behov for at kunne foretage eller lade foretage undersøgelser, der går videre end artsbestemmelse med henblik på at identificere enheden til individniveau. Det kan f.eks. være med henblik på at kunne bestemme fra, hvilket geografisk område en enhed stammer.

1. **Indførsel og udførsel af levende planter og plantedele, der er omfattet af forordningerne (§5)**

Med bekendtgørelsesudkastets § 5, stk. 1, foreslås det, at reglerne om indførsel af levende planter og plantedele, der er omfattet af forordningerne, ændres, således at det fremadrettet følger, at indførsel skal ske i overensstemmelse med reglerne i bekendtgørelse om import, transit og omladning af sendinger af planter og planteprodukter m.v.

Ændringen af stk. 1, har til formål at bringe reglerne om importkontrolsteder og om forhåndsanmeldelse af indførsel af levende planter og plantedele i overensstemmelse med de plantesundhedskrav, der gælder ved indførsel af levende planter og levende plantedele, og som allerede er specificeret i bekendtgørelse om import, transit og omladning af sendinger af planter og planteprodukter m.v.

De nærmere regler om indførsel er i dag reguleret i § 7, i bekendtgørelse om import, transit og omladning af sendinger af planter og planteprodukter m.v.

Bestemmelsens formulering og henvisning til bekendtgørelse om import, transit og omladning af sendinger af planter og planteprodukter m.v. har til formål at undgå dobbeltregulering.

Med bekendtgørelsesudkastets § 5, stk. 2, præciseres det, at der ikke gælder særlige regler for anvendelse af grænsekontrolsteder i forbindelse med eksport af levende planter og plantedele.

De foreslåede regler i § 5, om hhv. indførsel og udførsel af levende planter og plantedele, der er omfattet af forordningerne, fastsættes i CITES-bekendtgørelsen med hjemmel i naturbeskyttelseslovens § 30, stk. 1.

Det bemærkes, at Landbrugsstyrelsen er ressortmyndighed for levende planter og plantedele, såvel i forhold til CITES-bestemmelserne, som i relation til plantesundhedsreglerne.

1. **Krav om obligatorisk digital ansøgning om tilladelse og certifikater (§ 9)**
   1. **Hovedregel om obligatorisk digital ansøgning**

Med § 9, stk. 1, i bekendtgørelsesudkastet foreslås det, at ansøgning om tilladelser og certifikater for så vidt angår enheder af dyr og ikke-levende planter og plantedele, jf. § 2, skal ske digitalt ved anvendelse af Miljøstyrelsens ansøgningsmodul på styrelsens hjemmesiden.

Digital ansøgning skal herefter ske ved at anvende det eksisterende digitale ansøgningsmodul, som Miljøstyrelsen har idriftsat i august 2019, og som i dag kan anvendes frivilligt af ansøgerne.

Ansøgerne logger på ansøgningsmodulet med NemID, hvorefter ansøgningen udfyldes og indsendes digitalt. Systemet benytter den eksisterende offentlige digitale infrastruktur, herunder f.eks. opslag i CPR- og CVR-registret.

Ansøgningsmodulet hjælper ansøger til at sikre, at de relevante oplysninger medsendes og er dermed med til at forenkle og højne kvaliteten af sagsbehandlingen. Når en ansøgning er indleveret via ansøgningsmodulet, oprettes automatisk en sag i Miljøstyrelsens journaliseringssystem, og kommunikation med ansøger foregår som udgangspunkt via systemet.

Den foreslåede ændring vil indebære, at der som udgangspunkt ikke længere kan indsendes ansøgninger om CITES-certifikater og -tilladelser til Miljøstyrelsen med almindelig post eller via e-mail.

Øvrig kommunikation til og fra Miljøstyrelsen om forhold omfattet af CITES-bekendtgørelsen ændres ikke med udkastet til bekendtgørelse. Kommunikation vedrørende CITES vil derfor fortsat kunne ske via almindelig post, e-mail, telefonopkald mv.

Formålet med at indføre krav om digital ansøgning er bl.a., at det erfaringsmæssigt har været vanskeligt at få en volumenmæssigt tilfredsstillende andel af ansøgningerne over i det digitale modul på frivillig basis. Derudover vurderes det, at kravet om digital ansøgning understøtter den fællesoffentlige digitaliseringsstrategi for 2016-2020 "Et stærkere og mere trygt digitalt samfund", herunder målsætning om, at skriftlig kommunikation mellem virksomheder, borgere og myndigheder skal foregå digitalt.

* 1. **Dispensation fra kravet om digital ansøgning**

Det foreslås, at Miljøstyrelsen under helt særlige omstændigheder kan dispensere fra kravet om digital ansøgning, jf. § 9, stk. 2, i bekendtgørelsesudkastet. Dispensationsbestemmelsen kan f.eks. finde anvendelse ift. handicappede eller stærkt ordblinde, der ikke kan betjene en computer, eller personer, som bor i dele af Danmark, hvor det ikke er teknisk muligt at koble sig på internettet. Personer og virksomheder, som er fritaget for kravet om digital post vil også kunne opnå dispensation[[1]](#footnote-1).

Dispensationsbestemmelsen kan derimod som udgangspunktet ikke anvendes ift. virksomhed eller borger, som oplever, at computeren ikke fungerer, at koden til digital signatur er bortkommet samt lignende hindringer, som det er op til den pågældende selv at overvinde. I så fald må den pågældende eksempelvis anmode en rådgiver om at varetage kommunikationen på den pågældendes vegne, jf. dog nedenfor om Miljøstyrelsens vejledningsforpligtelse.

Dispensationsbestemmelsen er også beskrevet i de almindelige og specielle bemærkninger i udkast til lovforslag om ændring af lov om naturbeskyttelse (Obligatorisk digital kommunikation m.v.), hvortil der henvises. Der henvises også til afsnit 7 nedenfor om overgangsregler.

Miljøstyrelsen vil i tilknytning til dispensationsreglerne overveje, om det er relevant at kommunikere og informere nærmere herom på styrelsens hjemmeside eller på anden relevant vis. Miljøstyrelsen bør i denne overvejelse lægge vægt på den sædvanlige brugerskare og deres eventuelle behov i denne henseende.

Formålet med særskilt kommunikation om dispensationsreglerne er at sikre, at de borgere og virksomheder, som måtte have behov for at opnå dispensation fra kravet om digital ansøgning, gøres bekendt med denne mulighed. Den valgte kommunikationsform skal derfor også understøtte dette formål.

* 1. **Databeskyttelse**

Miljøstyrelsen er ved anvendelsen og den løbende indretning af ansøgningsmodulet forpligtet til at sikre, at dette sker inden for rammerne af de til enhver tid gældende databeskyttelsesregler.

Miljøstyrelsen skal i den forbindelse sikre, at der gennemføres passende tekniske og organisatoriske foranstaltninger for at sikre et sikkerhedsniveau, der passer til disse pågældende relevant risici, herunder ift. at transmittere personoplysninger.

Miljøstyrelsen skal også sikre, at ansøgningsmodulet overholder lov nr. 692 af 8. juni 2018 om tilgængelighed af offentlige organers websteder og mobilapplikationer, som bl.a. foreskriver, at modulet skal være tilgængelige for borgere med handicap.

* 1. **Forvaltningsretlige regler og principper**

Miljøstyrelsen skal sikre, at den digitale ansøgningsordning anvendes og administreres i overensstemmelse med de relevante forvaltningsretlige regler og principper, som gælder uanset, at der fremadrettet gælder krav om digital ansøgning.

Det indebærer bl.a., at vejledningspligten skal tilrettelægges således, at der tages højde for krav om digital ansøgning, og de udfordringer det giver anledning til, herunder ift. f.eks. eksempelvis ældre personer med ringere kendskab til og fortrolighed med IT. Det betyder bl.a., at Miljøstyrelsen skal vejlede om de gældende regler, herunder kravet om digital ansøgning, dispensationsmuligheder og praktisk anvendelse af ansøgningsmodulet, hvis Miljøstyrelsen modtager en ansøgning ved brev eller e-mail.

Miljøstyrelsen skal efter omstændighederne også vejlede om muligheden for at lade sig repræsentere ved fuldmagt, hvor der er relevant, f.eks. i tilfælde hvor der er tale om ældre personer med ringere kendskab til og fortrolighed med IT, hvor det oplyses, at computeren ikke fungerer, at koden til digital signatur er bortkommet mv.

1. **Gebyrordning for behandling af ansøgninger om tilladelse og certifikater omfattet af bekendtgørelsen samt krav om digital betaling (§ 10)**
   1. **Indførelse af gebyrordning**

Med § 10, stk. 1, i bekendtgørelsesudkastet foreslås det, at der indføres en gebyrordning, hvorefter der skal betales gebyr pr. udstedt tilladelse og certifikat for så vidt angår enheder af dyr og ikke-levende planter og plantedele omfattet af CITES-konventionen, jf. CITES-bekendtgørelsens § 2.

Sagsbehandlingen i CITES-ordningen for så vidt angår enheder af dyr og ikke-levende planter og plantedele finansieres i dag af Miljøstyrelsen. Omfanget af sager og den øgede mængde af sagsbehandling gør imidlertid, at ordningen bør gebyrfinansieres som andre lignende ordninger. Dette gælder særligt fordi, at BREXIT forventes at indebære et øget antal ansøgninger og dermed et øget udgiftsniveau for Miljøstyrelsen.

Det foreslås, at CITES-gebyret består af 5 takster for hhv. tilladelser, tilladelser med bilag og certifikater (hhv. Certifikat for personlig ejendom ("kæledyrspas"), Certifikat for musikinstrumenter ("musikinstrumentpas") og Certifikat til brug inden for EU).

Gebyrtaksterne er fastsat, så de afspejler ressourceforbruget ved de forskellige services. Gebyret er fastsat i overensstemmelse med de gældende principper for fastsættelse af offentlige gebyrer[[2]](#footnote-2). Gebyret er således fastsat med udgangspunkt i Miljøstyrelsens udgifter set over en 4-årig periode og med henblik på, at der opnås fuld dækning for Miljøstyrelsens omkostninger. Det vil en gang årligt blive vurderet, om gebyret skal justeres for at sikre balance.

CITES-gebyret opkræves pr. udstedt tilladelse eller certifikat. Det vil sige, at der skal betales for hver enkelte udstedt tilladelse eller certifikat uanset, at der er ansøgt om flere tilladelser eller certifikater på samme tid og af samme ansøger. Forslaget indebærer også, at kravet på gebyr ikke kan opretholdes, hvis en ansøgning ikke fører til udstedelse af en tilladelse eller certifikat, jf. også forslagets § 10, stk. 7, og afsnit 6.4. nedenfor.

Gebyrerne reguleres årligt pr. 1. januar på grundlag af det seneste offentliggjorte pris- og lønindeks i Økonomisk-Administrativ Vejledning fra Finansministeriet.

Gebyret skal betales i forbindelse med indgivelse af ansøgningen. Hvis gebyret ikke betales, afvises ansøgningen, medmindre gebyret betales inden for en af Miljøstyrelsen fastsat frist, som styrelsen meddeler ansøger.

* 1. **Krav om elektronisk betaling**

Det foreslås, at der indføres krav om elektronisk betaling af gebyrer i stk. 1, jf. bekendtgørelsesudkastet § 10, stk. 5. Formålet med bestemmelsen er at sikre effektiv og sikker betaling af gebyrerne.

Med elektronisk betaling forstås betaling med betalingskort, mobilepay, bankoverførsel mv. Det overlades til Miljøstyrelsen at fastsætte, hvilke elektroniske betalingsmuligheder som kan anvendes.

* 1. **Dispensation fra kravet om elektronisk betaling**

Det foreslås, at Miljøstyrelsen i helt særlige tilfælde kan dispensere fra kravet om elektronisk betaling, jf. bekendtgørelsesudkastets § 10, stk. 6. Dispensationsbestemmelsen vil gælde i samme omfang, som gælder for kravet om digital ansøgning. Der henvises derfor til beskrivelsen af dispensationsreglerne ovenfor i afsnit 5.2.

Ved dispensation kan Miljøstyrelsen f.eks. oplyse en OCR-linje indeholdende information, som identificerer betalingen og de oplysninger, der skal anvendes ved indbetaling i et pengeinstitut eller på posthuset.

* 1. **Tilbagebetaling af gebyr ved afslag**

Som nævnt i afsnit 6.1. kan kravet på gebyr ikke kan opretholdes, hvis en ansøgning ikke fører til udstedelse af en tilladelse eller certifikat.

Når ansøger betaler gebyret i forbindelse med ansøgningen, reserverer Miljøstyrelsen et beløb svarende til det pågældende gebyr på ansøgers konto.

Kan en ansøgning ikke imødekommes eller afvises ansøgningen, opkræver Miljøstyrelsen ikke det reserverede beløb på ansøgers konto, jf. § 10, stk. 7, i bekendtgørelsesudkastet.

Det præciseres med bekendtgørelsesudkastets § 10, stk. 8, at gebyrer ikke tilbagebetales efter, at der er givet tilsagn om tilladelse eller certifikat. Gebyr tilbagebetales heller ikke selvom, at der ikke gøres brug af tilladelsen eller certifikatet i hele gyldighedsperioden.

1. **Ikrafttrædelses- og overgangsbestemmelser (§ 13, stk. 4 og 5).**

Bekendtgørelsen vil finde anvendelse ift. ansøgninger om tilladelser og certifikater, jf. § 2, for så vidt angår enheder af dyr og ikke-levende planter og plantedele, jf. § 2, som er indgivet efter den 30. juni 2021, jf. § 13, stk. 4, i bekendtgørelsesudkastet. Krav om obligatorisk digital anvendelse og gebyr finder omvendt ikke anvendelse på ansøgninger, som er indgivet før denne dato. For disse ansøgninger finder de hidtil gældende regler i bekendtgørelse nr. 266 af 21. marts 2019 om beskyttelse af vilde dyr og planter ved kontrol af handelen hermed (Washingtonkonventionen/CITES) anvendelse.

Det foreslås endvidere, at Miljøstyrelsen i en overgangsperiode fra den 1. juli 2021 til den 1. juli 2022 kan dispensere fra kravet om obligatorisk digital ansøgning i § 9, stk. 1, og for kravet om elektronisk betaling, jf. § 10, stk. 5. Denne dispensationsadgang gælder i videre omfang end den foreslåede § 9, stk. 2 og § 10, stk. 6.

Dispensationsreglen vil kunne anvendes ift. mindre grupper af virksomheder og borgere, som ikke er i besiddelse af digitale kompetencer eller ikke tidligere har anvendt it, hverken i virksomheden eller privat, og som ikke har mulighed for at lade andre varetage den digitale kommunikation, jf. § 13, stk. 5, i bekendtgørelsesudkastet. Situationen kan f.eks. være, at borgeren eller virksomheden ikke tidligere har anvendt it og ikke for nuværende har mulighed for at lade andre varetage den digitale kommunikation.

Sådanne borgere kan med overgangsbestemmelsen – og under henvisning til særegne omstændigheder – undtagelsesvis få mulighed for at tilegne sig fornøden viden, indgå fuldmagtsaftale, ansætte eller indgå aftale med relevante IT-kyndige og dermed udskyde kravet om obligatorisk digital kommunikation og elektronisk betaling.

Der henvises i øvrigt til de almindelige bemærkninger i udkast til lovforslag om ændring af lov om naturbeskyttelse (Obligatorisk digital kommunikation m.v.).

Der henvises også til det ovenfor anførte om kommunikation og forvaltningsretlige regler, jf. afsnit 5.2. og 5.4.

1. **Miljøvurdering (SMV) af de planlagte ændringer**

Miljøministeriet vurderer, at de foreslåede ændringer ikke er omfattet af miljøvurderingslovens § 8, og at der derfor ikke er pligt til at iagttage reglerne om miljøvurdering (SMV).

1. **Administrative og erhvervsøkonomiske konsekvenser**

Udkastet til ændring af CITES-bekendtgørelsen indebærer ikke, at virksomhederne og borgerne skal stille nye eller flere oplysninger til rådighed.

Virksomhederne og borgerne vil dog være forpligtede til at anvende Miljøstyrelsens digitale ansøgningsmodul, som kan tilgås og anvendes med en almindelig computer med anvendelse af NEM-ID. Systemet er indrettet således, at ansøgeren guides igennem processen med hjælpetekster mv.

Med gebyrfinansieringen påføres virksomheder og borgere omkostninger svarende til Miljøstyrelsens ressourceforbrug.

En gebyrfinansiering af CITES for så vidt angår enheder af dyr og ikke-levende planter og plantedele forventes at ville medføre indtægter for ca. 1,3-2,9 mio. kr. årligt i perioden 2021-2024. Dette estimat er baseret på en forventet sagsmængde på ca. 4.750-5.050 sager årligt. Hovedparten af ansøgningerne fra denne del af CITES-ordningen modtages fra virksomheder, men også i mindre grad fra borgere.

Virksomheder og borgere kan i en overgangsperiode søge om fritagelse for kravet om digital ansøgning og elektronisk betaling, hvis virksomheden eller borgeren ikke har de fornødne digitale kompetencer eller under henvisning til lignende forhold, jf. afsnit 7. Derudover foreslås det også, at der indføres en permanent dispensationsordning, som vil kunne anvendes i helt særlige tilfælde. Der henvises til afsnit 5.2 og 6.3 ovenfor.

Udkastet til bekendtgørelsen har været i præhøring hos Erhvervsstyrelsens Område for Bedre Regulering (OBR) med henblik på vurdering af bekendtgørelsen administrative konsekvenser for erhvervslivet og agil erhvervsrettet regulering.

OBR har vurderet, at bekendtgørelsen er forbundet med administrative konsekvenser for erhvervslivet, men at disse konsekvenser er under 4 mio. kr., hvorfor de ikke kvantificeres nærmere.

Ministeriet har i overensstemmelse med Erhvervsstyrelsens tilbagemelding vurderet, at principperne for agil erhvervsrettet regulering ikke er relevante.

1. **Forholdet til EU-retten**

CITES-bekendtgørelsen har til formål at bidrage til opfyldelsen af de forpligtelser, der følger af Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed og de hertil knyttede til enhver tid gældende kommissionsforordninger.

1. Der henvises til bekendtgørelse nr. 1553 af 18. december 2013 om fritagelse af fysiske personer fra tilslutning til Offentlig Digital Post m.v. samt bekendtgørelse nr. 985 af 7. august 2013 om fritagelse af juridiske enheder med CVR-nummer samt fysiske personer med erhvervsaktiviteter for tilslutning til Digital Post. [↑](#footnote-ref-1)
2. Der henvises til Moderniseringsstyrelsens budgetvejledning. [↑](#footnote-ref-2)