|  |
| --- |
|  |

**Høringsnotat –** **Bekendtgørelse om beskyttelse af vilde dyr og planter ved kontrol af handelen hermed (Washingtonkonventionen/CITES)**

Et udkast til bekendtgørelse om beskyttelse af vilde dyr og planter ved kontrol af handelen hermed (Washingtonkonventionen/CITES) har været i høring fra den 26. marts til den 2. maj 2021.

Miljøministeriet konstaterede efterfølgende, at de IT-tekniske løsninger, som var en forudsætning for foreslåede bestemmelser om indførelse af en gebyrordning, ikke kunne indrettes som forventet. IT-systemet kunne således ikke understøtte en løsning, hvor gebyr for udstedelse af tilladelse og certifikater for så vidt angår enheder af dyr og ikke-levende planter og plantedele blev reserveret på ansøgers konto.

Et udkast med konsekvensændringer har derfor været i høring i perioden 1.-8. juni 2021. Konsekvensændringerne indebærer bl.a., at gebyret først indbetales, når Miljøstyrelsen meddeler tilsagn om udstedelse af tilladelse eller certifikat.

Miljøministeriet har i forbindelse med høringerne modtaget tre høringssvar, som behandles nedenfor.

1. **Høringssvar fra Institut for Menneskerettigheder**

Miljøministeriet har i forbindelse med den første høring modtaget et enkelt høringssvar med bemærkninger til de foreslåede ændringer af bekendtgørelsen fra Institut for Menneskerettigheder.

Miljøministeriet har som følge heraf ændret ordlyden i bekendtgørelsens § 9, stk. 2 og § 10, stk. 6, således, at ordlyden ”handicappede eller stærkt ordblinde” erstattes med ”personer med funktionsnedsættelse”.

1. **Høringssvar fra Nordic Reef**

Miljøministeriet har i forbindelse med den seneste høring modtaget høringssvar fra virksomheden Nordic Reef, som spørger til, hvad der kan opponeres imod i forbindelse med høringen, om "levende" koraller vil blive omfattet af gebyrordningen, og om gebyrordningen vil påvirke sagsbehandlingstiden?

Miljøministeriet har oplyst Nordic Reef, at der i forbindelse med den offentlige høring var mulighed for at fremkomme med bemærkninger til de foreslåede ændringer.

Derudover kan Miljøstyrelsen oplyse, at import af ”levende” koraller klassificeres som levende dyr. Da gebyrordningen omfatter alle enheder af dyr (samt ikke-levende planter og plantedele), vil koraller under alle omstændigheder være omfattet af gebyrordningen.

Miljøstyrelsen har supplerende oplyst, at koraller hører under tilladelser eller tilladelser med bilag. Hvis der kun søges om én art (svarende til en enhed i ansøgningsportalen), skal man kun have én "tilladelsesforside". Hvis der søges om flere arter (svarende til flere enheder i ansøgningsportalen) skal man have en tilladelse med bilag. En tilladelse med bilag består af 1 "tilladelsesforside" (der ”rummer” en enhed) og bilag til at dække resten. Der kan være tre enheder pr. bilag.

Søger man eksempelvis om 16 arter (svarende til 16 enheder i ansøgningsportalen), skal man have en tilladelse og 5 bilag. Der kan maksimalt søges for 16 enheder i en ansøgning. Ved behov for ansøgninger for flere end 16 enheder skal der søges ad flere omgange. Ansøges der f.eks. om 25 enheder, skal der ansøges 2 gange. Den samlede ansøgning vil herefter bestå af dels 1 tilladelsesforside + 5 bilag (=16 enheder), dels 1 tilladelsesforside + 3 bilag.

Endelig kan Miljøstyrelsen oplyse, at indførelse af gebyrordningen ikke forventes at påvirke sagsbehandlingstiderne.

1. **Høringssvar fra Erhvervsstyrelsen**

Erhvervsstyrelsen bekræfter med deres høringssvar, at den tidligere vurdering af bekendtgørelsesudkastets økonomiske konsekvenser fortsat er gældende.

Erhvervsstyrelsen vurderer således fortsat, at de foreslåede regelændringer medfører administrative konsekvenser for erhvervslivet. Konsekvenserne vurderes at være under 4 mio. kr., hvorfor de ikke kvantificeres nærmere.

Erhvervsstyrelsen har endvidere ikke bemærkninger til Miljøministeriets vurdering af, at principperne for agil erhvervsrettet regulering ikke er relevante for de konkrete ændringer i bekendtgørelsesudkastet.